text: Seks mænd vil afløse Tove
  12 oktober 2011 kl. 12.16
  Seks mænd bejler til posten som afløser for borgmester Tove Larsen (S), Aabenraa, der ikke genopstiller ved næste kommunalvalg i 2013.
  Socialdemokratiet er ikke gået i gang med at finde en ny kandidat, men ifølge Aabenraa Ugeavis står seks mænd på spring.
  Frontløberen skulle indtil videre være socialudvalgsformand Svend Hansen Tarp, der har et stærkt og nært samarbejde med den afgående borgmester. Men også Povl Kylling Petersen, Jan Toft Jensen og Karsten Meyer Olesen skulle være interesserede i topposten.
  Uden for byrådet finder man yderligere to borgmesteremner, nemlig den lokale 3F-formand og tidligere folketingskandidat Kim Brandt samt Martin Glader, der er medlem af den socialdemokratiske lokalbestyrelse i Bov.
  Borgmesterposten kan også gå til Venstre, men partiet har endnu ikke opstillet en spidskandidat i Aabenraa.
  